Steven Seagal

Stivenas Federikas Sigalas (Steven Frederic Seagal, g. 1952 m. balandžio 10 d.) – Jungtinių Amerikos Valstijų aktorius, prodiuseris, scenaristas, kovos menų žinovas.

Gimė Lansinge. Motina airių, tėvas – Sibiro žydų kilmės. Vaikystėje su tėvais persikėlė į Kaliforniją. 1970–1971 m. lankė Fulertono koledžą. 1974 m. išvyko į Japoniją, kur vedė kovos menų mokytoją Mijako Fudžitani. Japonijoje mokė kovos menų, 1978 m. gavo aikido juodąjį diržą. Grįžęs į Jungtines Valstijas, Stivenas Sigalas įsteigė kovos menų mokyklą (pradžioje Taose, vėliau Los Andžele).

1988 m. debiutavo kaip aktorius Holivudo filme „Virš įstatymo“. Nuo tol pradėjo filmuotis nuolat, o išgarsėjo suvaidinęs kovos prieš terorizmą ekspertą Keisį Ribaką filme „Apgultis“ (1992 m.). Tiesa, vėliau jo įvaizdis suprastėjo po nesėkmingų filmų „Mirtinoje zonoje“ (1994 m., režisavo pats S. Sigalas) ir „Apgultis 2: Tamsioji zona“ (1995 m.). Po to jis suvaidino dar trijuose filmuose, kurių premjeros įvyko teatruose, tačiau jo karjera galop pakrypo prie mažo biudžeto, tiesioginiam pardavimui skirtų filmų, filmuotų Europoje arba Azijoje. Nuo to laiko suvaidino tik viename teatrinės premjeros filme – „Mačetė“ (2010 m.). 2009–2014 m. režisavo ir atliko pagrindinį vaidmenį 3 sezonų seriale „Stivenas Sigalas: šerifas“, kuriame vaidino Džefersono parapijos Luizianoje ir Marikopos apygardos Arizonoje šerifą.

Daugelyje filmų Stivenas Sigalas vaidina šaltakraujišką teisingumo vykdytoją, gerai įvaldžiusį ginklus ir kovos menus. Vaidino praktiškai vien koviniuose filmuose, trileriuose.

Stivenas Sigalas taip pat groja gitara, turi didelę gitarų kolekciją. Taip pat kolekcionuoja kardus. Pasisakė prieš gyvūnų kankinimus, 1999 m. gavo PETA apdovanojimą. Stivenas Sigalas – Tibeto nepriklausomybės proponentas. Atsivertęs į budizmą. 1997 m. lama Penoras Rinpočė (iš Paljulo vienuolyno) Stiveną Sigalą paskelbė esant XVII a. njingmos tradicijos tertono (termų atradėjo) Čungrago Dordžės įsikūnijimu (tulku).

2016 m. Stivenas Sigalas įgijo Serbijos ir Rusijos pilietybes. Aktyviai palaikė Rusijos įvykdytą Krymo užėmimą ir karo veiksmus Ukrainoje. Susitiko su Rusijos prezidentu Vladimiru Putinu, Venesuelos prezidentu Nikolasu Maduru, Filipinų prezidentu Rodrigu Duterte, Azerbaidžano prezidentu Ilhamu Alijevu. Stivenui Sigalui pateikta keletas ieškinių dėl seksualinio priekabiavimo, išžaginimo, diskriminacijos.

 Žymiausi vaidmenys 
 Nico Toscani – „Virš įstatymo“ (Above the Law, 1998 m., prodiuseris ir scenaristas)
 Mason Storm – „Sunkiai nužudomas“ (Hard to Kill, 1990 m.)
 John Hatcher – „Pažymėtas mirti“ (Marked for Death, 1990 m., prodiuseris)
 Gino Felino – „Vardan teisingumo“ (Out for Justice, 1991 m., prodiuseris)
 Casey Ryback – „Apgultis“ (Under Siege, 1992 m., prodiuseris)
 Forrest Taft – „Mirties zonoje“ (On Deadly Ground, 1994 m., režisierius ir prodiuseris)
 Casey Ryback – „Apgultis 2: Tamsioji zona“ (Under Siege 2: Dark Territory, 1995 m., prodiuseris)
 Austin Travis – „Užduotis nužudyti“ (Executive Decision, 1996 m.)
 Jack Cole – „Žėrintis žmogus“ (The Glimmer Man, 1996 m., prodiuseris)
 Jack Taggart – „Ugnis iš požemių“ (Fire Down Below, 1997 m., prodiuseris)
 Wesley McClaren – „Patriotas“ (The Patriot, 1998 m., prodiuseris)
 Orin Boyd – „Mirtinos žaizdos“ (Exit Wounds, 2001 m.)
 Frank Glass – „Laikrodinis mechanizmas“ (Ticker, 2001 m.)
 Sasha Petrosevitch – „Mirties apsuptyje“ (Half Past Dead, 2002 m.)
 Jake Hopper – „Nepavykęs sandėris“ (Belly of the Beast, 2003 m.)
 Travis Hunter – „Į saulę“ (Into the Sun, 2005 m.)
 William Lansing – „Nepasiekiamasis“ (Out of Reach, 2004 m.)
 Chris Cody – „Valdomi iš tolo“ (Submerged, 2005 m.)
 Harlan Banks – „Šiandien tu mirsi“ (Today You Die, 2005 m., prodiuseris)
 Shane Daniels – „Pavojingasis“ (A Dangerous Man, 2009 m.)
 Rogelio Torrez – „Mačetė“ (Machete, 2010 m.)

 Šaltiniai 

Kategorija:JAV aktoriai
Kategorija:JAV prodiuseriai